**Ászár Község Önkormányzat Képviselő-testületének**

**Támogatási és Pályázati Döntés-előkészítő és Döntőbizottsága**

**Pályázati felhívás**

**civil szervezetek és egyházak támogatására**

Ászár Község Önkormányzat Képviselő-testületének Támogatási és Pályázati Döntés-előkészítő és Döntőbizottsága (a továbbiakban: Bizottság) – Ászár Község Önkormányzat nevében – az államháztartáson kívüli forrás átvételére és átadására vonatkozó rendelkezésekről szóló 5/2017. (III.23.) önkormányzati rendelete (a továbbiakban: Támogatási Rendelet) alapján pályázatot hirdet a következők szerint.

**A pályázat keretében Ászár Község Önkormányzat támogatást nyújt**

a) a község kulturális- és sportéletének színesebbé tételét,

b) a civil programok felkarolását hagyományteremtő célzattal,

c) a község kulturális értékeinek megóvását,

e) a község környezet védelméhez kapcsolódó programok szervezését

f) a község lakosai részére kifejtett érdekvédelmi tevékenységet,

g) a község hitéletének biztosítását

(a továbbiakban együtt: program) megvalósító célokra.

**A programhoz pályázatot nyújthat be:**

a) az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény hatálya alá tartozó szervezet és

b) a lelkiismereti és vallásszabadság jogáról, valamint az egyházak, vallásfelekezetek és vallási közösségek jogállásáról szóló 2011. évi CCVI. törvény hatálya alá tartozó szervezet.

(a továbbiakban együtt: támogatott)

**A programra rendelkezésre álló forrás:** civil szervezetek támogatására 2.500 ezer forint**,** egyházak támogatására 660 ezer forint.A beérkezett pályázatok alapján a Bizottság javaslatára a képviselő-testület jogosult növelni a rendelkezésre álló forrás mértékét, illetve átcsoportosítani a civil szervetek és egyházak részére előirányzott források közt.

**A támogatás formája**: vissza nem térítendő támogatás, mely lehet az igényelt összeghez képest 100%-os vagy részleges mértékű. A támogatás egy összegben kerül folyósításra, és kizárólag a támogatási szerződésben foglalt célra, a cél megvalósításával közvetlen kapcsolatban lévő költségekre lehet felhasználni 2018. december 31-ig. Saját forrás biztosítását a Bizottság nem írja elő.

**A pályázatot a Támogatási Rendelet 1. melléklete szerinti formanyomtatványon, a formanyomtatvány szerinti minimális tartalommal, papír alapon, 1 példányban,** **Ászár Község Önkormányzathoz címezve a Polgármesteri Hivatalban** (2881 Ászár, Kossuth u. 16.) **2018. április 16-ig lehet benyújtani.** Hiánypótlásra – felhívás esetén – ugyanezen módon, 2018. április 20-ig van lehetőség. Tájékoztatást Lanczendorfer Melinda aljegyző nyújt a 34/353-938 telefonszámon.

A pályázatokról a Bizottság a következő ülésén, legkésőbb 2018. április 30-ig a beérkezett pályázatok tartalmi értékelése, a támogatni kért célok községhez való kapcsolódásának szorossága alapján dönt, melynek eredményéről a pályázókat a támogatási szerződés tervezetének megküldésével 30 napon belül írásban értesíti. A döntéssel szemben az értesítést követő 5 napon belül nyújtható be kifogás Ászár Község Önkormányzat Képviselő-testületéhez.

Támogatási szerződés nem köthető azzal, aki az Ászár Község Önkormányzat által nyújtott előző évi támogatásról nem számolt el, illetve azzal, akivel szemben a közpénzekből nyújtott támogatások átláthatóságáról szóló 2007. évi CLXXXI. törvény szerinti összeférhetetlenség áll fenn, illetve érintettség esetén közzétételi kötelezettségének nem tesz eleget.

A támogatás felhasználásról 2019. május 31-ig a megvalósításról szóló írásos beszámoló, valamint felhasználást igazoló számlák másolatának benyújtásával kell elszámolni. A felhasználás szabályszerű megtörténtét az önkormányzat ellenőrzi, melyet a pályázó köteles tűrni és elősegíteni. Amennyiben az elszámolás során az igénybevétel jogosulatlansága megállapításra kerül, a támogatás összege visszafizetendő.

Ászár, 2018. március 12.

dr Lunkné Nyuli Márta

bizottsági elnök